CELEX: 62015CN0001
Language: sk
Date: 2015-01-06 00:00:00
Title: Vec C-1/15: Žaloba podaná 6. januára 2015 – Európska komisia/Rakúska republika

2.3.2015   
            
            
               SK
            
            
               Úradný vestník Európskej únie
            
            
               C 73/19
            
         
      Žaloba podaná 6. januára 2015 – Európska komisia/Rakúska republika
      (Vec C-1/15)
      (2015/C 073/26)
      Jazyk konania: nemčina
      
         Účastníci konania
      
      
         Žalobkyňa: Európska komisia (v zastúpení: F. Erlbacher a A. Aresu, Bevollmächtigte)
      
         Žalovaná: Rakúska republika
      
         Návrhy žalobkyne
      
      Žalobkyňa navrhuje, aby Súdny dvor:
      
                  —
               
               
                  konštatoval, že Rakúska republika si prijatím a uplatňovaním § 1 ods. 2 bodu 1, § 2 ods. 1 bodu 9, § 10 ods. 3 bodu 4, § 14 v spojení s § 14a a § 14b, ako aj § 21 ods. 1 a § 21a Spolkového zákona o usadení sa a pobyte v Rakúsku nesplnila povinnosti, ktoré jej vyplývajú z článku 41 ods. 1 dodatkového protokolu (1) a článku 13 rozhodnutia 1/80,
               
            
                  —
               
               
                  zaviazal Rakúsku republiku na náhradu trov konania.
               
            
         Žalobné dôvody a hlavné tvrdenia
      
      Niektoré ustanovenia Spolkového zákona o usadení sa a pobyte v Rakúsku nie sú zlučiteľné s právom Únie v rozsahu, v akom sa týkajú tureckých štátnych príslušníkov. Ide predovšetkým o tieto ustanovenia:
      
                  —
               
               
                  povinnosť žiadateľa podať prvú žiadosť o vstup na spolkové územie u miestne príslušného zastupiteľského úradu v zahraničí a počkať tam na rozhodnutie,
               
            
                  —
               
               
                  stanovenie minimálnej vekovej hranice na podanie žiadosti o povolenie na pobyt za účelom zlúčenia rodiny na 21 rokov,
               
            
                  —
               
               
                  dôkaz o znalosti nemeckého jazyka po podaní prvej žiadosti o povolenie na pobyt a predloženie „Dohody o integrácii“.
               
            Námietka Rakúskej republiky, že orgány konajúce vo veci usadenia sa a pobytu boli poučené obežníkom Bundesministeriums für Inneres (Spolkové ministerstvo vnútra) podriadiť žiadosti tureckých štátnych príslušníkov jednotlivému preskúmaniu v súlade s právom Únie, nepredstavuje nápravu porušenia povinností vyplývajúcich z článku 41 ods. 1 dodatkového protokolu a článku 13 rozhodnutia 1/80.
      
         (1)  Nariadenie Rady (EHS) č. 2760/72 z 19. decembra 1972 o uzatvorení dodatkového protokolu a finančného protokolu podpísaných 23. novembra 1970 a pripojených k Dohode o pridružení medzi Európskym hospodárskym spoločenstvom a Tureckom a o opatreniach, ktoré majú byť prijaté na ich vykonávanie (Ú. v. ES L 293, s. 1; Mim. vyd. 11/011, s. 41).